internet vaartha 185 Views
13 నుంచి ఎన్‌ఎస్‌ఇ, బిఎస్‌ఇల్లో ట్రేడింగ్‌
న్యూఢిల్లీ : మూలధన మార్కట్లలో సావరిన్‌ పసిడిబాండ్లు ట్రేడింగ్‌కు సెబీ, ఆర్‌బిఐలు అనుమతించాయి. వచ్చే సోమవారం నుంచి ఈబాండ్లు మార్కెట్లలో ట్రేడింగ్‌కు వస్తాయని అంచనా. ఇన్వెస్టర్లు తమపోర్టుఫోలియోలను విభిన్నరంగాలపై పెట్టుబడులు పెట్టేందుకు వీలుగా సావరిన్‌ గోల్డ్‌బాండ్లను ప్రవేశపెడుతోంది. ఆర్‌బిఐ, సెబీ ఇటీవలే ఈ కొత్త స్కీం ట్రేడింగ్‌కు అనుమతించాయి. ఎన్‌ఎస్‌ఇలో ఈ స్కీం నగదు సెగ్మెంట్‌లో విడుదలచేస్తుంది. ఇన్వెస్టర్లు ఎక్ఛేంజి ప్లాట్‌ఫామ్‌పై పసిడి బాండ్లను కొనుగోలు, విక్రయాలుచేసుకునేందుకు వీలుగా నగదు విభాగంలోనే వీటిట్రేడింగ్‌ను ప్రవేశపెట్టింది. 2015 అక్టోబరు 30వ తేదీ సావరిన్‌ గోల్డ్‌బాండ్‌ స్కీంను ఎన్‌డిఎ ప్రభుత్వం ప్రకటించింది. కనీసం పెట్టుబడులు ఒక గ్రామ్‌ నుంచి అనుమతించింది. ఎనిమిదేళ్ల కాలపరిమితి ఉన్నఈ బాండ్లలో ముందుగానే వైదొలగాలంటే కనీసం ఐదేళ్లు ఉండాలి. పసిడి ట్రేడింగ్‌పై రిటైల్‌ విభాగంలో భారీ ఎత్తున మార్కెట్‌ ఉండవచ్చని ఎన్‌ఎస్‌ఇ భావిస్తోంది. రిటైల్‌ పంపిణీ విభాగంలో గోల్డ్‌బాండ్‌లకు మంచి మార్కెట్‌ ఉంటుందని ఎన్‌ఎస్‌ఇ ప్రతినిధి హూజన్‌ మిస్త్రీ వివరించారు. 2.75శాతం చొప్పున వడ్డీరేటు ఉంటుంది. వార్షికపద్దతిన వడ్డీరేట్లు అమలవుతాయి. వడ్డీని అర్ధసంవత్సరానికి ఒకసారి చెల్లిస్తారు. కాలపరిమితిముగిసిన తర్వాత చివరి వడ్డీ చెల్లిస్తారు. పన్నులపరంగా కూడా కొంత వెసులుబాటు ఉంది. ఎన్‌ఎస్‌ఇ, బిఎస్‌ఇలను ఇన్వెస్టర్ల నుంచి బిడ్లు స్వీకరించేందుకు అధీకృత సంస్థలుగా సెబీ నియమించింది. ఇప్పటి వరకూ మూడు విడతలుగా బాండ్లు జారీ అయ్యాయి. మొదటి విడత 2015 నవంబరు ఐదు నుంచి 20వ తేదీ వరకూ జారీ అయితే నాలుగో విడత సోమవారం నుంచి వస్తోంది.